নিজস্ব প্রতিবেদন:  মঙ্গলবার রাতে  কলকাতা পুরসভার  সংশোধনী বিলে সম্মতি দিয়ে দিয়েছেন রাজ্যপাল কেশরীনাথ ত্রিপাঠী। আজ, বুধবার মেয়র পদে মনোনয়নপত্র পেশ করবেন ফিরহাদ হাকিম। তৃণমূল সূত্রের খবর, এদিন দুপুরের মধ্যেই কলকাতা পুরসভার সচিবের কাছে মেয়র পদে মনোনয়নপত্র জমা দেবেন ফিরহাদ। আগামী ৩ ডিসেম্বর, সোমবার  ফিরহাদের মনোনয়ন নিয়ে পুর অধিবেশনে ভোটগ্রহণ হবে। ভোটগ্রহণ প্রক্রিয়া সম্পন্ন হলেই কলকাতা পুরসভার মেয়র পদে শপথগ্রহণ করবেন তিনি। প্রসঙ্গত, গত ২২ নভেম্বর  বিধানসভায় কলকাতা পুরনিগম  সংশোধনী বিল  পাশ করে করে। রাজ্যপাল মঙ্গলবার ওই বিলে সম্মতি দেওয়ায় কলকাতা  পুরসভার মেয়র হওয়ার পথে ফিরহাদের সামনে আর কোনও আইনি বাধা রইল না।  নবান্ন সূত্রে খবর, এই বিল নিয়ে রাজ্যের পরিষদীয় মন্ত্রী পার্থ চট্টোপাধ্যায়ের সঙ্গে সোমবার আলোচনা করছেন রাজ্যপাল। গত  বৃহস্পতিবারই মেয়র পদে শোভন চট্টোপাধ্যায়ের ইস্তফা দেওয়ার পর বিকালে উত্তীর্ণে মেয়র হিসাবে ফিরহাদ হাকিমের নাম আনুষ্ঠানিকভাবে ঘোষণা করেন মুখ্যমন্ত্রী।  এযাবত্ কলকাতা পুরসভায় মেয়র হতে গেলে কাউন্সিলর হওয়া বাধ্যতামূলক ছিল। কিন্তু শোভনের পরিবর্তে যোগ্যতম মেয়র হিসাবে ফিরহাদের নাম মুখ্যমন্ত্রী ঘোষণা করায়, কলকাতা পুরসভায় সংশোধনী বিল আনা হল।